Twee dood in verbyry-skietery(Foto: Rusa) Twee mans is Sondag in ’n verbyry-skietery in Verulam in KwaZulu-Natal doodgeskiet. Volgens Reaction Unit South Africa (Rusa) het die skietery Sondagmiddag in Dawncrest plaasgevind. “Rusa het verskeie oproepe ontvang van inwoners wat skote in Oaklandsrylaan gehoor het. “Reaksiebeamptes is om 16:34 uitgestuur om ondersoek in te stel toe hulle op ’n wit Toyota Fortuner vol koeëlgate afgekom het waar dit teen ’n heining gebots het.” Die liggame van twee mans is in die voertuig gevind. Volgens Rusa is verskeie koeëldoppies op die toneel gevind. Twee huise is ook deur dwaalkoeëls getref. Die motief vir die moorde is nie in dié stadium bekend nie.